Lielirbes iela
Lielirbes iela ir maģistrālā iela Rīgā, Zemgales priekšpilsētas Pleskodāles un Šampētera apkaimēs. Lielirbes iela ir viena no svarīgākajām maģistrālajām ielām Pārdaugavā. Tā sākas krustojumā ar Kalnciema ielu, Baseina ielu un Ķemeru ielu netālu no Zasulauka dzelzceļa stacijas un beidzas krustojoties ar Kārļa Ulmaņa gatvi pie Rīgas robežas ar Mārupes novadu. Kopējais ielas garums ir 1897 metri un tā ir klāta ar asfalta segumu. Lielirbes ielā ir dažāda veida dzīvojamā apbūve, sabiedriskas ēkas, tostarp tirdzniecības centri "Spice" (Lielirbes ielā 29) un "Spice Home" (Jaunmoku ielā 13), kā arī cita veida darījumu un saimnieciskā apbūve. Ielas pāra numuru pusē atrodas arī Pleskodāles kapi. Iela ir nosaukta Lielirbes — ciema Ventspils novada Tārgales pagastā — vārdā.